በአማራ ክልል የሚስተዋሉ የመልካም አስተዳደር ተግዳሮቶችን በዘላቂነት ለመቅረፍ ጥረት እየተደረገ ነው።
አዲስ አበባ፤  ሐምሌ 03/2005 (ዋኢማ) – በአማራ ክልል የህዝቡን ኢኮኖሚያዊና ማህበራዊ ተጠቃሚነት ለማረጋገጥና የሚስተዋለውን የመልካም አስተዳደር ችግር በዘላቂነት ለመቅረፍ ጥረት እየተደረገ መሆኑን የክልሉ ርዕሰ መስተዳደር አስታወቁ፡፡ ርዕሰ መስተዳደሩ አቶ አያሌው ጎበዜ ለክልሉ ምክር ቤት 10ኛ መደበኛ ጉባኤ ባቀረቡት የ2005 ሪፖርት ላይ እንደገለጹት የክልሉን ልማት በሚፈለገው ፍጥነት ለማስቀጠልና ለልማቱ ማነቆ የሆኑ የመልካም አስተዳደር ተግዳሮቶችን ለይቶ ለመፍታት ትኩረት ተሰጥቷል፡፡ የክልሉን ሰላምና የፍትህ አገልግሎትን ተደራሽነት ለማረጋገጥና ወንጀልን ለመከላከል በበጀት ዓመቱ በርካታ ተግባራት መከናወናቸውን ገልፀዋል፡፡ በክልሉ በሚገኙ ቀበሌዎች የፖሊስ አባላት ተመድበው የኮሚዩኒቲ ፖሊሲንግ አገልግሎት እየተሰጠ እንደሚገኙም አስረድተዋል፡፡ ህብረተሰቡም በኮሚዩኒቲንግ ፖሊሲንግ ላይ በቂ ግንዛቤ እንዲኖረውና የአካባቢውን ሰላም በማስጠበቅ የሚኖረውን ድርሻ ለማሳደግ በዓመቱ 15 ሚሊዮን ለሚጠጉ የህብረተሰብ ክፍሎች የግንዛቤ ማስጨበጫ ስልጠና መሰጠቱን አቶ አያሌው ገልጸዋል፡፡ ከህግ ታራሚዎች አያያዝና አስተዳደር ጋር በተያያዘ እየተሰሩ ያሉ ስራዎች በአመዛኙ የታራሚዎችን አያያዝና አቅም በመገንባት ብቁ ሙያተኞች ሆነው እንዲወጡና ክህሎቶቻቸውን እንዲያሳድጉ እየተደረገ ያለው መልካም ጥረትም ተጠናክሮ መቀጠል እንደሚኖርበት አስገንዝበዋል፡፡ ክልሉ ከሚዋሰንባቸው አጎራባች ህዝቦች ጋር ያለውን ግንኙነት ለማጠናከር ከኦሮሚያ፣ ከትግራይ፣ ከአፋርና ቤንሻንጉል ጉምዝ ክልሎች ጋር በጋራ ጥቅም ላይ የተመሰረተ ግንኙነትን በዘላቂነት ለማስቀጠል በተቀመጠው አቅጣጫ መሰረት መልካም ውጤቶች እየተመዘገቡ ነው ብለዋል፡፡ ከፍትህ አገልግሎት ጋር በተያያዝም የሀሰተኛ ምስክር መበራከት፣ በተሳሳተ ማስረጃ የሴቶችና የአቅመ ደካሞች መሬት መነጠቅ በዓመቱ ከተስተዋሉ ችግሮች መካከል ዋና ዋናዎቹ እንደነበሩም ተናግረዋል፡፡ እነዚህን ችግሮች ለመቅረፍም በተሳሳተ ማስረጃ በፍርድ ቤት የመሬት ይዞታቸውን ያጡ አርሶ አደሮችን ከሚመለከታቸው ተቋማት ጋር በመነጋገር እንዲለዩ ተደርጎ በድርድርና በክስ እንዲመለስላቸው የማድረግ ስራ እየተሰራ ሲሆን አጥፊዎችም በህግ እንዲጠየቁ እየተደረገ ነው ብለዋል፡፡ ሙስናና ብልሹ አሰራርን ለመቅረፍም የሙስና ምንጮች ተብለው በተለይ የገቢዎች፣ የገንዘብና ኢኮኖሚ፣ የመሬት አስተዳደር፣ የገጠር መጠጥ ውሃ ግንባታ፣ የማረሚያ ቤቶች፣ የስቪል ሰርቪስና ሌሎች ተቋማት ሰራተኞችና አመራሮች የግንዛቤ ማስጨበጫ ስልጠና መሰጠቱን ገልጸዋል፡፡ ሙስና ተፈፅሞባቸው የተገኙ ወንጀሎችን መርምሮ ክስ ለመመስረትም በዓመቱ አንድ ሺህ 439 አቤቱታዎችና ጥቆማዎች መቅረባቸውን ገልፀው ከቀረቡት ጥቆማዎች መካከልም አንድ ሺህ 28ቱ የሙስና ወንጀሎች በመሆናቸው ተለይተው ክስ እንደተመሰረተባቸው አስረድተዋል፡፡ ክስ ከተመሰረተባቸው ውስጥም ምርመራቸው በተጠናቀቁ 91 መዛግብት በ130 ሰዎች ክስ የተመሰረተ ሲሆን ከነዚህ ውስጥም በ76 መዛግብት በ124 ያህል ተከሳሾች ላይ ከሁለት እስከ 12 ዓመት በሚደርስ ፅኑ እስራት እንዲቀጡ የተወሰነባቸው መሆኑን አቶ አያሌው ገልጸዋል፡፡ በተለይም በከተማ መሬት አስተዳደር፣ በገቢ አሰባሰብ፣ ይግባኝ አቀባበልና በአገልግሎት አሰጣጥ ላይ የሚታዩ ችግሮችን መመለስ የሚያስችል አደረጃጀት በመዘርጋት ተገቢ አገልግሎት ለመስጠት ጥረት እየተደረገ እንደሚገኝም አመልክተዋል፡፡ እንደ ኢዜአ ዘገባ በመሆኑም በፀረ ሙስና ትግሉ ህዝቡ በስፋት የሚሳተፍበትን ምቹ ሁኔታ ለመፍጠርና የክልሉ መንግስት በየደረጃው ባለ የአስተዳደር እርከን የሙስና ተግባር እንዳይፈፀም ለመከላከልና ሙስናን ከምንጩ ለማድረቅ በቀጣይ ትኩረት የተሰጠው ተግባር መሆኑንም አቶ አያሌው አስታውቀዋል፡፡